
Az elmúlt hónapok alkotói folyamata során az absztrakt téralkotást munkáimban felváltották a figurális képi elemek rendszere. Első, ide kapcsolódó munkáimon emberi alakok, környezet nélkül formálódtak meg. A hangsúly leginkább a megjelenő alakok mozdulataira helyeződik, az arcok, gyakran madárszerű maszk mögé bújtatottak, és ezzel a megjelenő alak elveszti az egyértelműen emberinek mondható lényét. A “madárság” jelentése itt, mint szimbólum is jelen van, mely az ősi korok óta használatos lélekábrázolási forma.
Az ezt követő periódusban a munkáknál már a madár-maszk egyre inkább elhagyja az arcot, szimbolikus, közös “egytestben” létük megszűnik és külön-külön újjászületve egy közös térben alkottak új képi megfogalmazást.
A természet és az ember egymáshoz való viszonyát továbbgondolva jutottam el Assisi Szent Ferenc alakjához, aki munkám fő motívuma lett. A képen/ken megjelenő Szent Ferencre utaló alak, absztrakt térbe helyezve jelenik meg. A munkákra és a megjelenő figurákra leginkább az egyszerű megfogalmazás, vázlatosság jellemző. A vonalak sűrűsödése és a vonalak egyszerű, tiszta egy vonallá válásának szembenállása adja ki a figura fő vonalait, magát a mozdulatot, melyet aztán foltok egészítenek ki különböző anyagminőségben. A vázlatos könnyedség, számomra az eltűnni, illetve az előjönni akarás vágyának állapota között hagyja a figurát.
Talán ez a kettős állapot jellemzi magát Ferencet is, aki ember és világ közötti harmóniát keresve, sose akart tömegmozgalmat létrehozni és ezzel előtérbe kerülni.
Az általam aktuális képen Szent Ferenc legendájának vízfakasztásos jelenetét kívántam megjeleníteni ahol egy szegény ember, hosszú útja során teljesen kifáradt, és a szent után kiáltott kérve, hogy enyhítse szomját. Ferenc, kezét az ég felé tárva nem szűnt meg imádkozni mindaddig, míg meghallgatást nem nyert. A szomjas ember merített és ivott az imádság erejével kőből fakadt vízből.
Úgy gondolom, hogy az általam választott témának ma is jelentős aktualitása van.
Ember és természet egymáshoz való viszonya által vetődhet fel témaként a mai globalizált világ problémája, és az ebből történő kivonulás. Amikor a természetes fejlődés szinte teljesen megszűnik, ember és természet egyre inkább eltávolodik egymástól.



